Eness Kanters Frīdoms

Eness Kanters Freedoms (, ; dzimis  Cīrihē, Šveicē) ir bijušais turku basketbolists, spēlēja centra pozīcijā. Nospēlējis 11 sezonas piecu dažādu Nacionālās basketbola asociācijas (NBA) klubu sastāvā, taču beidza profesionāļa karjeru, vēl nesasniedzot 30 gadu vecumu.

2021. gada 29. novembrī ieguvis ASV pilsonību un oficiāli mainījis savu vārdu, pievienojot vēl vienu uzvārdu Frīdoms (no  — "brīvība").

E. Kanters ir dzimis Šveicē, turku ģimenē, kura vēlāk atgriezās dzīvot Turcijā. Viņa jaunākais brālis Kerems Kanters arī ir profesionāls basketbolists, spēlējis NCAA un arī Lietuvas klubā BC Dzūkija.

E. Kanters ir opozīcijā pašreizējai Turcijas valdībai un prezidentam Redžepam Tajipam Erdoganam kā Gulena kustības atbalstītājs, valstī ir izdots orderis viņa arestam un atņemta Turcijas pilsonība.

 Karejera 
2008.—2009. gada sezonā viņš pārstāvēja Turcijas līgas klubu Fenerbahçe Ülker. Pēc šīs sezonas viņam līgumu piedāvāja gan Fenerbahçe, gan Grieķijas Olympiacos, taču E. Kanters abām komandām atteica, jo vēlējās spēlēt ASV.

2009.—2010. gada sezonu viņš aizvadīja ASV vidusskolu basketbolā, pārstāvēja Stoneridge Preparatory School. 2010. gada Nike Hoop Summit viņš guva rekordlielu skaitu punktu (34), pārspēdams Dirka Novicka 1998. gada spēlē iespēto. Šai pašā spēlē viņš savāca arī 13 atlēkušās bumbas.

2010.—2011. gada sezonu viņš vēlējās aizvadīja Vašingtonas Universitātes sastāvā NCAA, taču līgas vadība atteica, jo E. Kanters par spēlēšanu Fenerbahçe bija saņēmis atalgojumu, kas nav pieļaujams NCAA spēlētājiem. Šajā pašā sezonā viņš tika iekļauts arī Kentuki Universitātes komandas sastāvā, tomēr arī to NCAA turnīrā viņam neizdevās pārstāvēt tā paša ierobežojuma dēļ.

 NBA 
2011. gada NBA draftā E. Kanteru Jūtas "Jazz" izraudzījās ar kopējo 3. kārtas numuru (augstākā vieta starp ārzemniekiem šajā draftā). "Jazz" sastāvā viņš nospēlēja 4 sezonas, pēdējā nostiprinoties komandas starta pieciniekā. 2014. gada 16. decembrī zaudētā spēlē pret Ņūorleānas "Pelicans" viņš aizvadīja karjeras rezultatīvāko spēli, gūstot 29 punktus.

2015. gada februārī E. Kanters tika aizmainīts uz Oklahomasitijas "Thunder" trīs komandu maiņas darījumā, kurā bija iesaistīta arī Detroitas "Pistons". 2015. gada 1. aprīlī viņš uzstādīja jaunu karjeras rezultativitātes rekordu, gūstot 30 punktus zaudētā spēlē pret Dalasas "Mavericks". Savukārt 29016. gada 6. aprīlī zaudējumā pret Portlendas "Trail Blazers" viņš uzlaboja savu rekordu līdz 33 punktiem un 20 atlēkušajām bumbām.

2017. gada 25. decembrī E. Kanters kopā ar Dagu Makdermotu un nākotnes drafta tiesībām tika aizmainīts uz Ņujorkas "Knicks" pret komandas ilggadīgo lideri Karmelo Entoniju. Ņujorkas komandā viņš nospēlēja pusotru sezonu, būdams latviešu basketbolista Kristapa Porziņģa komandas biedrs. 2018. gada 25. novembrī E. Kanters izcīnīja 26 atlēkušās bumbas uzvarētā spēlē pret Memfisas "Grizzlies", kas ir spēlētāja karjetras rekords. 2018.—2019. gada NBA sezonā "Knicks" vienīgās ambīcijas bija ieņemt pēc iespējas zemāku vietu čempionāta noslēgumā, lai cerētu uz augstākas izvēles tiesībām 2019. gada NBA draftā, tādēļ 2019. gada 7. februārī E. Kanters no komandas tika atbrīvots.

13. februārī viņš kā brīvais aģents noslēdza līgumu ar Portlendas "Trail Blazers". Situācijā, kad regulārās sezonas noslēgumā Portlendas komandas vadošais centra spēlētājs Jusufs Nurkičs guva traumu, E. Kanters ieņēma vietu komandas pamatsastāvā un spēlēja nozīmīgu lomu play-off panākumos, kur "Trail Blazers" sasniedza Rietumu konferences finālu, tajā piekāpjoties iepriekšējo divu sezonu NBA čempioniem Goldensteitas "Warriors".

2019. gada jūlijā E. Kanters kā brīvais aģents noslēdza divu gadu līgumu ar Bostonas "Celtics" par atalgojumu 10 miljoni dolāru sezonā. 2020. gada novembrī viņš atgriezās Portlendas "Trail Blazers" sastāvā trīs komandu maiņas darījuma rezultātā. 2021. gada aprīlī E. Kanters uzstādīja savu karjeras rekordu un "Trail Blazers" komandas rekordu, izcīnot 30 atlēkušās bumbas zem groziem uzvarētā spēlē pret Detroitas "Pistons" (118—103). 2021. gada 13. augustā E. Kanters atgriezās Bostonas "Celtics". 2022. gada februārī "Celtics" viņu kopā ar Denisu Šrēderu un Bruno Fernando aizmainīja uz Hjūstonas "Rockets" pret Danielu Taisu, un dažas dienas vēlāk "Rockets" spēlētāju atbrīvoja no līgumsaistībām.

 Turcijas izlase 
E. Kanters ir spēlējis Turcijas jaunatnes izlasēs. Ar Turcijas U18 izlasi viņš izcīnīja bronzas medaļu 2009. gada Eiropas čempionāta Francijā.

2010. gadā E. Kanters atteicās pārstāvēt Turcijas basketbola izlasi Pasaules čempionātā, kas notika Turcijā (izlase izcīnīja sudraba medaļas). Turcijas pieaugušo izlasē debitēja 2011. gada Eiropas čempionātā. Vēlāk Turcijas izlasē nav spēlējis politisku iemeslu dēļ.

 Ārējās saites 

Kategorija:1992. gadā dzimušie
Kategorija:Turcijas basketbolisti
Kategorija:Basketbola centri
Kategorija:Jūtas "Jazz" spēlētāji
Kategorija:Oklahomasitijas "Thunder" spēlētāji
Kategorija:Ņujorkas "Knicks" spēlētāji
Kategorija:Portlendas "Trail Blazers" spēlētāji
Kategorija:Bostonas "Celtics" spēlētāji
Kategorija:Cilvēktiesību aktīvisti